Guvernul a adoptat marți seară proiectul de lege privind grațierea, care va merge în Parlament, și a adoptat prin ordonanță de urgență schimbarea codurilor penale, care include dezincriminarea parțială a abuzului în serviciu și se aplică la 10 zile după publicarea în Monitorul Oficial. Pe ordinea de zi a ședinței convocate intempestiv, marți, de la 19:45, nu figura această temă, ci doar trei puncte legate toate de bugetul pe 2017. Sub suma de 200.000 de lei, abuzul în serviciu nu mai constituie infracțiune, a declarat ministrul Justiției, Florin Iordache. Pentru prejudiciile sub această sumă se vor întreprinde doar demersuri administrative. ”Nu este sancţionat penal. Ce este sub 200.000 de lei nu se mai sancţionează penal, se recuperează prejudiciul. Considerăm că este un cuantum rezonabil”, a declarat Iordache.

Întrebat de ce cele două ordonanțe nu apăreau pe ordinea de zi, Iordache a răspuns sec: „Ordinea de zi a fost suplimentată”. Chestionat de jurnaliști de ce aceste ordonanțe au fost adoptate noaptea, Iordache a replicat: „Oportunitatea o stabilește Guvernul”. Pe întreg parcursul conferinței de presă, Iordache i-a sfidat pe jurnaliștii care cereau informații suplimentare cu privire la modificările din Justiție, repetând obsesiv: „Altă întrebare!”



„Am adoptat proiectul de lege privind grațierea unor pedepse și a unor măsuri privative de libertate”, a declarat ministrul Justiției Florin Iordache. Modificarea Codurilor penale se va face prin ordonanță de urgență, iar aceasta menține termenul de valabilitate de șase luni al denunțurilor.

Pe ordinea de zi a Consiliului Superior al Magistraturii figurează, încă din seara de marți, „solicitarea Ministerului Justiției, de avizare, de către Consiliul Superior al Magistraturii, în temeiul art. 38 alin. (3) din Legea nr. 317/2004, a proiectului de Ordonanţă de Urgenţă a Guvernului pentru modificarea şi completarea Codului Penal şi a Codului de Procedură Penală, transmis Consiliului la data de 31.01.2017”, care va fi discută miercuri, pe 1 februarie, începând cu ora 9:00.

Vă prezentăm mai jos proiectul de ordonanță de urgență pentru modificarea și completarea Codului Penal și a Codului de Procedură Penală, așa cum figurează acesta pe site-ul CSM.